Avis juridique important

|

52002PC0223

Henstilling med henblik på Rådets afgørelse om det Europæiske fællesskabs deltagelse i den Internationale Gummistudiegruppe  /* KOM/2002/0223 endelig udg. */

Henstilling med henblik på RÅDETS AFGØRELSE om Det Europæiske Fællesskabs deltagelse i Den Internationale Gummistudiegruppe(forelagt af Kommissionen)BEGRUNDELSE1. Den Internationale Gummistudiegruppe (IRSG) blev grundlagt i 1944. Der er ikke indgået nogen international overenskomst, som kan forlænges, og gruppen hører ikke under FN, men dens virke og personale reguleres efter principper svarende til dem, der gælder for andre råvareorganisationer under UNCTAD. Studiegruppen fungerer som debatforum for spørgsmål vedrørende udbud og efterspørgsel efter syntetisk gummi og naturgummi. Den dækker alle aspekter af international gummiindustri, herunder markedsføring, fragt, distribution, handel med råvarer samt fremstilling og salg af gummiholdige produkter.2. IRSG's formål er at fungere som et forum for debat mellem stater indbyrdes og mellem stater og industrien om spørgsmål, der vedrører den internationale gummiindustri. Gruppen indsamler, godkender og offentliggør officielle statistikker om produktion, forbrug og handel med naturgummi og syntetisk gummi samt om andre industrier, der er tilknyttet gummiindustrien. Den gennemfører endvidere statistiske, økonomiske og teknisk-økonomiske undersøgelser af forhold, som påvirker gummiindustrien. Gruppen kan rådgive og komme med henstillinger, der dog ikke er bindende for medlemsstaterne.3. IRSG's medlemmer står for 69 % af verdens produktion af syntetisk gummi, 74 % af produktionen af naturgummi og 56 % af verdens forbrug af alle former for elastomer. Endvidere er IRSG's aktiviteter fuldstændig forenelige med nationale økonomiske politikker vedrørende gummi, og medlemmerne kan nyde godt af en række tjenester, som IRSG tilbyder.4. Efter den endelige afvikling af Den Internationale Naturgummiorganisation (International Natural Rubber Organisation, INRO) den 31. august 2001 kan den fremtidige dialog mellem naturgummieksporterende og -importerende lande bedst gennemføres ved at styrke IRSG, som har eksisteret i mange år, og som er et debatforum for spørgsmål vedrørerende udbud og efterspørgsel efter syntetisk gummi og naturgummi.5. Følgende EU-medlemsstater er medlemmer af IRSG: Belgien, Det Forenede Kongerige, Frankrig, Italien, Nederlandene, Spanien og Tyskland.6. Medlemskab er forbeholdt stater.7. Da IRSG's opgaver, som anført ovenfor, omfatter emner vedrørende samhandel, og gruppens aktiviteter derfor er reguleret ved EF-traktatens artikel 133, og eftersom EU med ikrafttrædelsen af WTO den 1. januar 1995 er kontraherende part i GATT og stiftende medlem af selve WTO, har Rådet pålagt Kommissionen at tage de nødvendige skridt til, at Det Europæiske Fællesskab kan deltage i IRSG som fuldgyldigt medlem.8. Vedlagte forslag til Rådets afgørelse er udarbejdet med henblik på at nå dette mål.Henstilling med henblik påRÅDETS AFGØRELSE om Det Europæiske Fællesskabs deltagelse i Den Internationale Gummistudiegruppe(EØS-relevant tekst)RÅDET FOR DEN EUROPÆISKE UNION HAR -under henvisning til traktaten om oprettelse af Det Europæiske Fællesskab, særlig artikel 133,under henvisning til forslag fra Kommissionen, ogud fra følgende betragtninger:(1) Den Internationale Gummistudiegruppe (IRSG) blev oprettet i 1944 efter afviklingen af den internationale gummiaftale (International Rubber Regulation Scheme), der havde været gældende siden 1934. Ændringer til forretningsordenen blev vedtaget af gruppen på delegationsledernes møder, der blev afholdt i forbindelse med det seksogtredvte og syvogtredvte årsmøde i henholdsvis Tokyo (i marts 1995) og Phuket (i april 1996).(2) IRSG er en mellemstatslig organisation med status som et anerkendt internationalt organ med sæde i Det Forenede Kongerige, hvilket blev formelt fastslået i en aftale om hovedsædets placering, der blev indgået med Det Forenede Kongeriges regering og underskrevet den 14. februar 1978. Aftalen indeholder bestemmelser om gruppens og sekretariatets privilegier og immuniteter. Gruppens formål er:"... at fungere som debatforum for spørgsmål vedrørende såvel produktion og forbrug af som handel med naturgummi og syntetisk gummi, samt at indsamle og offentliggøre omfattende statistiske oplysninger om gummiindustrien på verdensplan."(3) Gruppen bistås af et sekretariat, hvis daglige leder er generalsekretæren, som står til ansvar over for gruppen og forretningsudvalget. Administrativt refererer generalsekretæren til forretningsudvalget, der træder sammen fire til seks gange om året. Forretningsudvalget består af repræsentanter for fjorten medlemsstater, som vælges ved det årlige møde. Gruppens formand vælges på et årsmøde for en toårig periode og er automatisk medlem af forretningsudvalget. Den øverste instans er delegationslederne, der afholder årsmøder og særlige møder.(4) Gruppen fungerer som debatforum for spørgsmål vedrørende gummiindustrien på verdensplan, og dens aktiviteter omfatter indsamling, godkendelse og offentliggørelse af officielle statistikker om produktion, forbrug og handel med syntetisk gummi og naturgummi. Gruppen finansieres hovedsageligt ved hjælp af bidrag fra medlemsstaterne. Ud af det godkendte budget skal 60 % dækkes af et fast grundbeløb, som er lige stort for alle medlemsstater. De resterende 40 % dækkes ligeledes af medlemsstaterne, men beløbets størrelse fastsættes i forhold til hvert lands produktion eller forbrug (det største beløb anvendes som beregningsgrundlag) af nyt gummi i det kalenderår, der går forud for det pågældende regnskabsår.(5) Efter den endelige afvikling af Den Internationale Naturgummiorganisation (International Natural Rubber Organisation, INRO) den 31. august 2001 kan den fremtidige dialog mellem naturgummieksporterende og -importerende lande bedst gennemføres ved at styrke IRSG, som har eksisteret i mange år, og som er et debatforum for spørgsmål vedrørende udbud og efterspørgsel efter både syntetisk gummi og naturgummi.(6) Følgende EU-medlemsstater er medlemmer af IRSG: Belgien, Det Forenede Kongerige, Frankrig, Italien, Nederlandene, Spanien og Tyskland.(7) Rådet for Den Europæiske Union har efter henstilling fra dets arbejdsgruppe vedrørende råvarer pålagt Kommissionen at tage de nødvendige skridt til, at Det Europæiske Fællesskab kan deltage i IRSG som fuldgyldigt medlem -TRUFFET FØLGENDE AFGØRELSE:Artikel 1Det Europæiske Fællesskab accepterer hermed statutten og forretningsordenen for Den Internationale Gummistudiegruppe.Statuttens og forretningsordenens ordlyd er knyttet som bilag til denne afgørelse.Artikel 2Formanden for Rådet bemyndiges hermed til at udpege de personer, der er beføjet til at iværksætte proceduren med henblik på at opnå medlemskab af IRSG på Det Europæiske Fællesskabs vegne.Udfærdiget i Bruxelles, den [...].På Rådets vegneFormandBILAG I Statut og forretningsorden for Den Internationale GummistudiegruppeStatutSammensætning og arbejdsopgaver1. Medlemskab af Den Internationale Gummistudiegruppe er åbent for ethvert land, der har interesse i produktion eller forbrug af samt handel med naturgummi eller syntetisk gummi.2. Medlemmerne bidrager på basis af et godkendt system til de indtægter, der er nødvendige for gruppens virke.3. Gruppens hovedsæde er beliggende i London, hvor gruppen opretholder et sekretariat, som skal varetage det daglige arbejde i gruppen, herunder navnlig indsamling og offentliggørelse af statistikker.4. Gruppen holder regelmæssigt møder på de tidspunkter og steder, som dens medlemmer finder passende, for at drøfte statistikker og fælles problemer for gummiindustrien.5. Gruppen foretager eller foranlediger, at undersøgelser af verdenssituationen for gummi, som gruppen anser for relevante, foretages. I den forbindelse tilsigtes det specielt at tilvejebringe omfattende oplysninger om situationen med hensyn til udbud og efterspørgsel samt den sandsynlige udvikling.6. Gruppen drøfter foranstaltninger til forøgelse af verdens forbrug af gummi.7. Gruppen drøfter, hvordan specielle problemer for dens medlemmer løses bedst muligt, og den kan udarbejde rapporter og henstillinger herom.8. Andre lande eller mellemstatslige organisationer, der viser interesse herfor, kan blive holdt underrettet om gennemførte undersøgelser og om resultater af drøftelser i gruppen, hvis gruppen finder det passende.Medlemmernes forpligtelser9. Medlemmerne forpligter sig til i videst muligt omfang at levere statistikker til sekretariatet vedrørende produktion og forbrug af samt handel med gummi inden for deres respektive lande såvel som andre oplysninger, der er vigtige i forbindelse med bedømmelsen af den aktuelle situation samt fremtidige tendenser.10. Ud af det godkendte årlige budget skal 60 % dækkes af et fast grundbeløb, som er lige stort for alle medlemsstaterne.11. De resterende 40 % dækkes ligeledes af medlemsstaterne, men beløbets størrelse fastsættes i forhold til hvert lands produktion eller forbrug (det største beløb anvendes som beregningsgrundlag) af nyt gummi i det kalenderår, der går forud for det pågældende regnskabsår. Såfremt de nødvendige statistikker til beregning af en medlemsstats bidrag ikke foreligger, fastsætter forretningsudvalget ud fra de forhåndenværende oplysninger bidraget, og den pågældende medlemsstat opfordres til at godtage forretningsudvalgets forslag.12. Nye medlemmer, der tilslutter sig gruppen i løbet af et regnskabsår, bidrager til budgettet efter følgende princip:i) fra 1. juli til 30. september: fuldt grundbeløb;ii) fra 1. oktober til 31. december: tre fjerdedele af grundbeløbet;iii) fra 1. januar til 31. marts: halvdelen af grundbeløbet;iv) fra 1. april til 30. juni: en fjerdedel af grundbeløbet.13. Medlemmernes bidrag betales i medlemsstaternes respektive valutaer, for så vidt disse er konvertible til Det Forenede Kongeriges valuta. Er dette ikke tilfældet, skal bidraget betales i Det Forenede Kongeriges valuta.14. Har et medlem undladt at betale sine bidrag i to år, skal det, med mindre gruppen beslutter noget andet, ikke længere nyde godt af fordelene ved medlemskabet, førend restancebeløbet samt indeværende års bidrag er indbetalt.Organisation og procedurer15. Gruppen holder møde mindst én gang hvert kalenderår og derudover efter behov i henhold til forretningsudvalgets beslutning.16. Gruppens møder afholdes i London eller et andet sted alt efter, hvad gruppen eller forretningsudvalget beslutter efter invitation fra en medlemsstat.17. Hver medlemsstat udpeger én repræsentant, der eventuelt ledsaget af rådgivere deltager i gruppens møder.18. Såfremt en medlemsstats repræsentant ikke kan være til stede ved et møde i gruppen, kan denne lade sig repræsentere af en stedfortræder.19. Gruppen er beslutningsdygtig, såfremt et simpelt flertal af gruppens medlemmer er til stede, herunder mindst tre naturgummiproducenter og seks forbrugere, og blandt sidstnævnte mindst tre producenter af syntetisk gummi.20. Gruppens bestyrelse består af en formand, en næstformand samt generalsekretæren.21. Formanden og næstformanden vælges af gruppen for to regnskabsår. De kan opstille til genvalg. Hvis gruppens årsmøde i et kalenderår afholdes efter den 30. juni, skal den siddende formand og næstformand fortsætte deres hverv indtil en ny formand og en ny næstformand kan vælges ved et efterfølgende møde i gruppen.22. Gruppen udpeger generalsekretæren, der skal fungere som daglig leder af sekretariatet og stå til ansvar over for gruppen og forretningsudvalget for sekretariatets arbejde.23. Gruppen vælger et forretningsudvalg, der på gruppens vegne skal udføre de opgaver, denne beslutter at uddelegere. Forretningsudvalget er bemyndiget til i hastesager at handle i overensstemmelse med gruppens målsætninger og politikker.24. Gruppen kan nedsætte de udvalg og rådgivende paneler, den finder nødvendigt, og den fastlægger disses sammensætning og arbejdsområder.25. Gruppen træffer beslutning om udarbejdelse og offentliggørelse af undersøgelser af situationen for gummi på verdensplan og andre emner, som den finder passende.26. Såfremt en observatør ønsker taletid på et af gruppens møder, skal han forud for mødet meddele formanden dette, og formanden kan give ordet til observatøren på det tidspunkt, han selv finder det passende. Formanden kan i forbindelse med et møde i gruppen opfordre en observatør til at deltage i arbejdet i et udvalgene.27. Gruppen kan til enhver tid ændre eller revidere disse regler.Finansielle regler28. Gruppens regnskabsår løber fra 1. juli til 30. juni.29. Der er i London åbnet en bankkonto i sekretariatets navn (Secretariat of the International Rubber Study Group).30. Der kan foretages transaktioner over bankkontoen ved hjælp af checks, der underskrives af:i) generalsekretæren ellerii) i hans fravær af gruppens eller forretningsudvalgets formand eller næstformand elleriii) i deres fravær af et andet fuldgyldigt medlem af forretningsudvalget. Hvad angår checks på over et vist beløb, der fastsættes af forretningsudvalget, skal checken være forsynet med to underskrifter.31. Generalsekretæren fører regnskaberne for sekretariatet.32. Ethvert beløb, der modtages, deponeres straks i banken. Generalsekretæren råder over en løbende konto til kontant ud- og indbetaling af mindre beløb op til en grænse, der fastsættes af forretningsudvalget.33. Gruppen udpeger revisorer.34. Generalsekretæren udsender hurtigst muligt efter regnskabsårets afslutning gruppens årsregnskab, der er attesteret af formanden eller næstformanden, generalsekretæren og revisorerne, til medlemsstaterne.35. Generalsekretæren er ansvarlig for senest den 31. marts at opstille og fremlægge et foreløbigt budget for det efterfølgende regnskabsår for forretningsudvalget. Budgettet skal derefter godkendes af gruppen. Såfremt gruppens årsmøde afholdes efter den 30. juni i et kalenderår, skal det foreløbige budget, der forelægges til godkendelse for forretningsudvalget senest den 31. marts, fremsendes til medlemsstaterne med opfordring til at fremsætte bemærkninger, og forretningsudvalget har beføjelse at godkende det følgende års budget under hensyntagen til eventuelle bemærkninger fra medlemsstaterne.36. Generalsekretæren er ansvarlig for fremsendelsen af det godkendte budget til medlemsstaterne samt for opkrævning af betaling af det fulde bidrag fra hver medlemsstat som fastsat i budgettet.37. Udgifter til rejse og ophold i forbindelse med deltagelse i gruppens møder afholdes af de enkelte medlemsstater og ikke over gruppens budget.Forretningsudvalget38. Forretningsudvalget består af medlemsstater, der vælges ved gruppens årsmøde. Formanden og næstformanden er automatisk medlemmer. Medlemmer af forretningsudvalget, der ønsker at forblive i udvalget endnu et eller flere år, kan stille op til genvalg på årsmødet.39. Forretningsudvalget er beslutningsdygtigt, når et simpelt flertal er til stede, herunder mindst to naturgummiproducenter og to forbrugere (herunder mindst én producent af syntetisk gummi).40. Forretningsudvalgets medlemmer vælger en formand og en næstformand på et møde i forretningsudvalget umiddelbart efter gruppens årsmøde.41. Forretningsudvalgets opgaver er at:a) føre tilsyn med, hvor langt man er nået med gennemførelsen af foranstaltninger mellem møderne i gruppen, og om nødvendigt give generalsekretæren nye retningslinjerb) diskutere spørgsmål, der måtte opstå mellem møderne i gruppen, og fremsætte de henstillinger, der måtte blive behov for (se punkt 45 nedenfor), og, hvis der er tale om en hastesag, iværksætte foranstaltninger i overensstemmelse med gruppens målsætninger og politikkerc) føre det nødvendige tilsyn med det administrative og finansielle arbejde i sekretariatetd) forelægge et budget til godkendelse af gruppen eller, som nævnt under punkt 35 ovenfor, godkende budgettet for det efterfølgende åre) fremlægge beretning i forbindelse med gruppens årsmøder om aktiviteterne i det forløbne årf) udføre det arbejde, som gruppen måtte træffe beslutning om.42. Forretningsudvalget mødes på tidspunkter, som fastlægges af medlemmerne, eller efter indkaldelse fra generalsekretæren og under alle omstændigheder inden seks måneder efter det seneste årsmøde i gruppen.43. Medlemsstaterne modtager inden møder i forretningsudvalget en dagsorden, og efter hvert møde fremsendes et godkendt referat.44. Enhver medlemsstat kan, efter opfordring fra forretningsudvalgets formand, deltage i et møde i forretningsudvalget, enten i drøftelsen af et enkelt punkt på dagsordenen eller i hele mødet.45. Generalsekretæren sender alle forretningsudvalgets henstillinger til alle gruppens medlemmer inden de gennemføres og med en tilstrækkelig frist til, at medlemmerne har mulighed for at gøre indsigelse.Det statistiske udvalg46. Det statistiske udvalg består af alle de medlemmer af gruppen, der måtte ønske at deltage, og det bistås af et udvalg af statistikere, der er eksperter på gummiområdet, og som udnævnes én gang om året af gruppen efter forslag fra det statistiske udvalg.47. Udvalget udnævner sin egen formand, der normalt også er formand for udvalget af statistikere, der er eksperter på gummiområdet. Formanden sidder ét år og kan opstille til genvalg. Såfremt gruppens årsmøde i et kalenderår finder sted efter den 30. juni, forbliver den siddende formand på posten, indtil han genvælges eller indtil gruppen ved et møde udpeger en ny formand.48. Udvalget har til opgave at:i) følge og formidle statistikker vedrørende situationen for udbud og efterspørgsel af gummiii) undersøge ethvert spørgsmål, som gruppen måtte anmode den om, og rapportere herom.49. Det statistiske udvalg kan ikke udsende pressemeddelelser, medmindre disse forudgående er godkendt enten af gruppen på et møde eller af forretningsudvalget eller generalsekretæren.Generalsekretæren og sekretariatet50. Generalsekretæren er den daglige leder af sekretariatet, og han er ansvarlig over for gruppen med hensyn til det arbejde, der udføres i sekretariatet.51. Generalsekretærens ansvarsområder hvad angår økonomi, ansættelse af personale m.v., fastlægges af forretningsudvalget efter retningslinjer fra gruppen. I forbindelse med udførelsen af disse arbejdsopgaver handler generalsekretæren på vegne af alle gruppens medlemmer.52. Sekretariatet udfører sit arbejde på en upartisk måde og må ikke offentliggøre materiale, der fremsendes af medlemsstaterne, og som ikke tidligere har været offentliggjort, uden de pågældende medlemmers samtykke. Endvidere må det ikke indlede diskussioner om politiske spørgsmål.53. Sekretariatets arbejdsopgaver er følgende:i) at tilvejebringe de bedst mulige oplysninger om statistikker og generelle økonomiske spørgsmål med relation til gummiii) at være forbindelsesled mellem medlemsstaterne i spørgsmål vedrørende gummi i perioderne mellem gruppens møderiii) at træffe de nødvendige forberedelser til møderne i gruppeniv) at holde forbindelse til andre internationale organisationer, hvis arbejde er relevant og af interesse for arbejdet i gruppenv) at gennemføre de undersøgelser, som gruppen måtte pålægge det i overensstemmelse med punkt 5 og 25.ForretningsordenGruppen vedtog ændringer til forretningsordenen på delegationsledernes møder, der blev afholdt i forbindelse med det seksogtredvte og syvogtredvte årsmøde i Tokyo og Phuket. Regel 1-10 blev vedtaget på mødet den 1. og 2. Marts 1995 og trådte i kraft den 2. Marts 1995. Regel 11 og 12 blev vedtaget på mødet den 15. og 16. April 1996 og trådte i kraft den 16. April 1996.Regel 1 Afstemninga) Afgørelser på alle møder i gruppen, forretningsudvalget og udvalgene træffes så vidt muligt ved konsensus uden stemmer imod, formelle indsigelser eller forbehold. Mødeformænd skal til enhver tid bestræbe sig på at opnå konsensus ved alle afgørelser. I tilfælde af forbehold afsættes om muligt tilstrækkelig tid til at opnå kompromis eller konsensus.b) Kan der efter mødeformandens opfattelse ikke opnås konsensus om et spørgsmål, afholdes der afstemning.c) Afstemning afholdes normalt for at sikre størst mulig åbenhed i beslutningstagningen. Mødeformanden afgør alene, om afstemningen sker ved håndsoprækning eller ved navneopråb. I særlige tilfælde kan formanden, såfremt et simpelt flertal af de tilstedeværende, som deltager i afstemningen, godkender det, beslutte, at de pågældende medlemmer afgiver deres stemme ved hemmelig afstemning eller brevafstemning.d) Med forbehold af bestemmelserne i litra e) nedenfor træffes beslutninger, hvorom der stemmes, normalt ved simpelt flertal af de tilstedeværende, som deltager i afstemningen. Beslutninger, der træffes i gruppen, kræver, at mindst tre naturgummiproducenter og tre gummiforbrugere, herunder to producenter af syntetisk gummi, afgiver en positiv stemme, og beslutninger, der træffes i forretningsudvalget, kræver, at mindst to naturgummiproducenter og to forbrugere, herunder en producent af syntetisk gummi, afgiver en positiv stemme.e) Beslutninger, der sættes til afstemning, vedrørende:i) godkendelse eller anbefaling af budgettetii) ophævelse af forpligtelser og rettigheder eller udelukkelse af medlemsstaterkræver to tredjedels flertal af de tilstedeværende, der deltager i afstemningen, såfremt det kræves, at et simpelt flertal af naturgummiproducenter og forbrugere optalt hver for sig afgiver en positiv stemme.f) Beslutninger, der sættes til afstemning, vedrørendei) revision eller opsigelse af aftale om hovedsædeii) ændring af statutten eller forretningsordeneniii) placeringen af hovedsædettræffes udlukkende ved konsensus.g) Generalsekretæren kan med tilsagn fra formanden for forretningsudvalget sætte et forslag til brevafstemning i forretningsudvalget, når sagen haster. Medlemmerne kan bifalde eller forkaste forslaget eller anmode om at behandle det på næste møde i forretningsudvalget. Vedtagelse kræver, at positive stemmer afgives som anført i litra d) og e) ovenfor. Dog kan to naturgummiproducenter og to forbrugere (herunder en producent af syntetisk gummi) kræve, at beslutningen træffes på det næste møde i forretningsudvalget.h) Formanden for forretningsudvalget kan med tilsagn fra et simpelt flertal af forretningsudvalget sætte ethvert forslag til brevafstemning blandt medlemmerne af gruppen. Medlemmerne af gruppen kan bifalde eller forkaste forslaget eller anmode om at behandle det på årsmødet eller et ekstraordinært møde i gruppen. Vedtagelse kræver, at positive stemmer afgives som anført i litra d) og e) ovenfor. Dog kan tre naturgummiproducenter og tre forbrugere (herunder to producenter af syntetisk gummi) kræve, at beslutningen træffes på årsmødet eller et ekstraordinært møde i gruppen.i) Fristen for afgivelse af brevstemmer vil normalt være tredive dage at regne fra afsendelsesdatoen. Dog kan formanden for forretningsudvalget i ekstraordinært hastende tilfælde godkende en kortere frist, som imidlertid ikke kan være under syv dage.Regel 2 Forretningsudvalgets beføjelserUanset de beføjelser, det tillægges i medfør af punkt 35 og 41 i statutten, er forretningsudvalget ikke bemyndiget til at træffe beslutninger om:a) ophævelse af medlemsstaternes medlemsforpligtelserb) ophævelse af medlemsstaternes rettighederc) udelukkelse af medlemsstaterd) genforhandling, forlængelse eller opsigelse af aftale om hovedsædee) ændring af statutten eller forretningsordenenf) hovedsædets placeringg) udnævnelse af generalsekretærenmen kan drøfte sådanne spørgsmål med henblik på at fremsætte henstillinger herom på møder i gruppen.Regel 3 Medlemsbidraga) Medlemsbidrag forfalder til betaling hvert år den 1. juli.b) Hvis en medlemsstats bidrag ikke er fuldt indbetalt pr. 1. december, fremsætter generalsekretæren en anmodning om omgående betaling.c) Hvis bidraget ikke er fuldt indbetalt pr. 1. februar, indberetter generalsekretæren restancen til forretningsudvalget, som, medmindre det under de særlige omstændigheder træffer anden beslutning, henstiller til gruppen, at medlemsstatens stemmeret ophæves.d) Hvis bidraget ikke er fuldt indbetalt pr. 1. april, henstiller forretningsudvalget til gruppen, medmindre det under de særlige omstændigheder træffer anden beslutning, at alle sekretariatstjenesteydelser til medlemsstaten indstilles.e) Henstillingerne, som er omtalt i litra c) og d) ovenfor, kan sættes til brevafstemning i gruppen som fastsat i regel 1, litra h), ovenfor.f) Hvis medlemsstatens bidrag ikke er fuldt indbetalt ved udgangen af regnskabsåret, forhøjes det skyldige beløb med den årlige inflationsrate i det land, hvor hovedsædet er beliggende, og som anvendes ved beregningen af budgettet for hvert år, medlemsstaten er i restance med betalingen. Ved udgangen af hvert kvartal af regnskabsåret beregner generalsekretæren det forhøjede bidrag og underretter medlemsstaten herom. Denne bestemmelse finder dog ikke anvendelse på bidrag, som forfaldt før den 30. juni 1995.g) Beslutninger eller forholdsregler, som træffes i henhold til denne bestemmelse, vil ikke få indflydelse på den pågældende medlemsstats ret til at være repræsenteret på et gruppemøde, som omhandler statens medlemskab og ej heller dens ret til at fremsætte synspunkter på sådanne møder. Sådanne beslutninger eller forholdsregler kan ikke forhindre eller udsætte drøftelser i gruppen om suspension af medlemsstatens medlemskab som omhandlet i punkt 14 i statutten.Regel 4 Genindtræden i gruppenEn anmodning om genindtræden i gruppen, som fremsættes af en medlemsstat, der på grund af betalingsrestance er suspenderet i henhold til punkt 14 i statutten, behandles i forretningsudvalget med henblik på at indgå en aftale om opfyldelse af de finansielle forpligtelser. En sådan aftale forelægges til godkendelse på et møde i gruppen.Regel 5 Udtræden af gruppenØnsker en medlemsstat at udtræde af gruppen, giver den skriftlig meddelelse herom til generalsekretæren senest den 1. februar med virkning fra den 30. juni. Giver medlemsstaten meddelelse herom efter den 1. februar, er den forpligtet til at betale medlemsbidrag i det efterfølgende regnskabsår. Er beslutningen om at udtræde af gruppen begrundet i ændringer i statutten eller forretningsordenen, som medlemsstaten ikke kan acceptere, bortfalder kravet om skriftlig meddelelse og betaling af medlemsbidrag. Snarest muligt efter modtagelse af meddelelsen om udtræden underretter generalsekretæren de øvrige medlemsstater herom.Regel 6 Udnævnelse af revisorer og omfanget af deres arbejdsopgavera) De i statuttens punkt 33 nævnte revisorer udnævnes på anbefaling af generalsekretæren, som i samråd med formanden for forretningsudvalget fører tilsyn med revisorernes arbejde og mindst hvert fjerde år indkalder tilbud fra statsautoriserede revisionsfirmaer.b) Omfanget af revisorernes arbejdsopgaver fastlægges hvert år af forretningsudvalget. I denne forbindelse tages der højde for, at effektiviteten af sekretariatets forvaltning og forretningsførelse skal efterprøves med passende mellemrum.Regel 7 Årsmødea) Generalsekretæren afsætter på budgettet et tilstrækkeligt stort beløb til at afholde et gruppemøde i London.b) Når gruppen afholder et møde efter indbydelse fra en medlemsstat, påhviler det værtsstaten at afholde den del af sekretariatets udgifter i forbindelse med mødet, som overstiger det budgetterede beløb.c) Er sekretariatets udgifter i forbindelse med mødet lavere end det budgetterede beløb, overføres differencen til driftsreserven.Regel 8 Økonomisk udvalga) Gruppen nedsætter et økonomisk udvalg, som træder sammen ved hvert årsmøde og gruppemøde. Det sammensættes af alle medlemmer af gruppen, som ønsker at deltage, og bistås af et rådgivende branchepanel.b) Det økonomiske udvalgs formand skal være en navngiven person, som udvalget vælger blandt sine medlemmer for en periode på to år.c) Udvalget har til opgave at godkende, overvåge og gennemgå de økonomiske og teknisk-økonomiske punkter i sekretariatets arbejdsprogram og komme med henstillinger til gruppen om påbegyndelse, videreførelse og offentliggørelse af arbejdsopgaver, der er udarbejdet som led i arbejdsprogrammet.d) I forbindelse med arbejdsprogrammet tager det økonomiske udvalg behørigt hensyn til det rådgivende branchepanels synspunkter og henstillinger.Regel 9 Rådgivende branchepanela) Det økonomiske udvalg opretter et rådgivende branchepanel, som skal fungere som forbindelsesled til gummisektoren, herunder industri, handel, universiteter, forskning og teknologi, i forbindelse med udformningen og indholdet af sekretariatets arbejdsprogram, og som fremsætter bemærkninger og henstillinger herom til det økonomiske udvalg.b) Generalsekretæren er formand for det rådgivende branchepanel.c) Sekretariatet og medlemmer af det rådgivende branchepanel indstiller medlemmer af panelet til godkendelse af det økonomiske udvalg. Der tages højde for, at der skal være en bred repræsentation af interesser, og at medlemmerne skal være til rådighed for deltagelse i møder. Panelet forelægger en vedtaget medlemsliste til godkendelse på hvert møde i det økonomiske udvalg.d) Det rådgivende branchepanel træder sammen umiddelbart før hvert årsmøde og gruppemøde og på andre tidspunkter, som forretningsudvalget fastlægger med henblik på ati) drøfte de økonomiske og teknisk-økonomiske faktorer, der indvirker på elastomer-industrien, og den fremtidige udvikling herafii) gennemgå og drøfte gennemførelsen af sekretariatets arbejdsprogram og fremsætte henstillinger om optagelse af punkter i programmetiii) gennemgå og overvåge arbejdet med de projekter, der finansieres af Den Fælles Råvarefond eller andre organer, og gennemgå nye forslag, der er fremsat med anmodning om finansieringiv) udarbejde de rapporter og henstillinger, der måtte være behov for, til det økonomiske udvalg.e) Medlemmerne af det rådgivende branchepanel har ret til at deltage i International Rubber Forum (det internationale naturgummiforum), hvis de deltager i panelets møde umiddelbart inden forummet.Regel 10 Panel af associerede virksomhedera) Generalsekretæren opretter et panel af associerede virksomheder for at fremme samarbejdet mellem industrien og sekretariatet. Ethvert selskab eller enhver organisation, som har interesse i gummiindustrien, kan blive medlem blot ved betaling af det fastsatte årlige medlemsbidrag.b) Forretningsudvalget fastsætter hvert år det årlige medlemsbidrag under hensyntagen til fordelene ved medlemskabet og under behørigt hensyn til forskellen mellem selskaber/virksomheder med sæde i medlemslande og i ikke-medlemslande.c) Medlemmer af panelet af associerede virksomheder er berettiget til følgende fordele:i) gratis abonnement på Rubber Statistical Bulletin og International Rubber Digestii) gratis eksemplar af alle sekretariatsdokumenter vedrørende arbejdsprogrammetiii) gratis adgang til alle sekretariatets informationsdatabaser og til oplysninger fra sekretariatets personale, forudsat at formidlingen af disse oplysninger falder inden for det pågældende personales normale arbejdsbyrdeiv) én gratis adgangsbillet til hvert International Rubber Forumv) en indbydelse gældende for én person til at deltage i møder i Committee of Expert Rubber Statisticians (udvalget af statistikere, der er eksperter på gummiområdet) og i det rådgivende branchepanel på betingelse af, at de øvrige omkostninger afholdes af medlemmet af panelet.d) Retten til fordelene ved medlemskabet af panelet af associerede virksomheder mistes, hvis det årlige bidrag ikke er betalt senest seks måneder efter erhvervelsen af medlemskabet, og dokumenter og rapporter vil ikke blive fremsendt, førend medlemsbidraget er betalt.Regel 11 Udnævnelse af næstformanda) Der vil normalt blive udnævnt eller valgt en næstformand for alle de udvalg og rådgivende paneler, der er udnævnt af gruppen i henhold til punkt 24 i statutten. Hvis formanden for et udvalg eller rådgivende panel ikke er til stede ved et møde, påtager næstformanden sig rollen som formand. Hvis de begge er fraværende, vælger de tilstedeværende medlemmer en formand for det pågældende møde.b) Det statistiske udvalg vælger blandt sine medlemmer på hvert møde en næstformand, som skal være en navngiven person, og som påtager sig denne funktion indtil udvalgets næste møde; den pågældende kan stille op til genvalg.c) Udvalget af statistikere, der er eksperter på gummiområdet, vælger blandt sine medlemmer på hvert møde en næstformand, som skal være en navngiven person, og som påtager sig denne funktion - under forbehold af det statistiske udvalgs godkendelse af udpegelsen - indtil ekspertudvalgets næste årsmøde; den pågældende kan stille op til genvalg.d) Det økonomiske udvalg vælger blandt sine medlemmer en næstformand, som skal være en navngiven person, og som påtager sig denne funktion for en periode på to år; den pågældende kan stille op til genvalg.e) Det rådgivende branchepanel vælger blandt sine medlemmer en næstformand, som skal være en navngiven person, og som påtager sig denne funktion - under forbehold af det økonomiske udvalgs godkendelse af udpegelsen - indtil panelets næste årsmøde; den pågældende kan stille op til genvalg.Regel 12 Udnævnelse af generalsekretærena) Gruppen udnævner i henhold til punkt 22 i statutten en generalsekretær på et særligt gruppemøde eller et møde for delegationsledere; valget skal ske blandt højst to kandidater, som indstilles til godkendelse af gruppen af et udvælgelsespanel, som er nedsat med henblik på dette formål.b) Udvælgelsespanelet nedsættes af forretningsudvalget som regel mindst tolv måneder før udløbet af den fungerende generalsekretærs funktionstid.c) Udvælgelsespanelet omfatter formanden for gruppen og formanden for forretningsudvalget, som fungerer som henholdsvis formand og næstformand for panelet, samt andre medlemmer af forretningsudvalget, som erklærer sig villige til at deltage. Den fungerende generalsekretær deltager i udvælgelsespanelets møder som rådgiver uden stemmeret. Alle omkostninger og udgifter i forbindelse med medlemsstaternes delegationers deltagelse i udvælgelsespanelets møder samt deltagelse i udvælgelsesproceduren skal afholdes af medlemsstaterne.d) Udvælgelsespanelet vedtager udformningen af en bekendtgørelse af stillingen som generalsekretær. Bekendtgørelsen offentliggøres to gange i den relevante rubrik i The Economist og en gang i Rubber Statistical Bulletin og International Rubber Digest. Kopier af bekendtgørelsen stilles til rådighed for alle medlemsstaterne, som sørger for videresendelse til gummiindustrien i de pågældende lande.e) Det skal blandt andet fremgå af bekendtgørelsen, at udnævnelsen gælder for en første periode på tre år på et niveau, som svarer til D1 i De Forenede Nationers system, og at udgifter i forbindelse med interviews skal afholdes af ansøgerne.f) Ansøgninger stiles til generalsekretæren, som er ansvarlig for de administrative aspekter i forbindelse med ansættelsesprocedure.g) Udvælgelsespanelet mødes for at opstille en snævrere liste over højst seks ansøgere, som indkaldes til interview. Under denne udvælgelsesprocedure gives ansøgere, som er statsborgere i en medlemsstat, som er i besiddelse af en anerkendt universitetsgrad eller har tilsvarende faglige kvalifikationer inden for et relevant område, og som har erfaring inden for gummiindustrien, forrang.h) Der afholdes interviews med de ansøgere, der er opført på den snævrere liste, med det formål enstemmigt eller ved konsensus at vælge en ansøger, som besidder de nødvendige kvalifikationer hvad angår erfaring, personlighed, upartiskhed og evne til at arbejde effektivt med højtstående embedsmænd fra medlemsstaterne eller andre stater, internationale og private organisationer, med henblik på anbefaling over for gruppen til udpegelse som generalsekretær. Hvis der ikke kan opnås enighed om en enkelt ansøger, kan der indstilles to ansøgere, valgt ved konsensus, til gruppen. Der skal som hovedregel indstilles en alternativ ansøger i tilfælde af, at den udvalgte ansøger forhindres i at påtage sig stillingen af helbredsmæssige eller andre årsager.i) Udpegelsen af generalsekretæren sker på et særligt møde i gruppen eller på et møde for delegationsledere, som om nødvendigt er specielt indkaldt med henblik herpå. Hvis der ikke kan opnås enighed enstemmigt eller ved konsensus om en udpegelse, når der indstilles to ansøgere af udvælgelsespanelet, skal beslutningen træffes ved afstemning i henhold til regel 1, litra b) og c), i forretningsordenen. Beslutningen kræver to tredjedels flertal af de tilstedeværende, der deltager i afstemningen, såfremt det kræves, at et simpelt flertal af naturgummiproducenter og forbrugere optalt hver for sig afgiver en positiv stemme. Beslutningen træffes ikke ved brevafstemning.FINANSIERINGSOVERSIGT TIL FORSLAGETPolitikområde: Den industrielle konkurrencepolitikAktivitet(er):TITEL: Det Europæiske Fællesskabs deltagelse i Den Internationale Gummistudiegruppe (IRSG)1. BUDGETPOST B5 32602. SAMLEDE TAL2.1. Samlet rammebevilling (del B): 60 500 EUR som forpligtelsesbevilling (årligt)2.2. Gennemførelsesperiode:2002 - permanent2.3. Samlet flerårigt skøn over udgifterne:a) Forfaldsplan for forpligtelses- og betalingsbevillinger (finansieringstilskud) (jf. punkt 6.1.1)Når EU er tiltrådt IRSG, skal der betales medlemsbidrag (forfaldsdato: 1. juli hvert år). Ud af det godkendte budget skal 60 % dækkes af et fast grundbeløb, som er lige stort for alle medlemsstater. De resterende fyrretyve % dækkes ligeledes af medlemsstaterne, men beløbets størrelse fastsættes i forhold til hvert lands produktion eller forbrug (det største beløb anvendes som beregningsgrundlag) af nyt gummi i det kalenderår, der går forud for det pågældende regnskabsår. EU betaler udelukkende den lige store andel af grundbeløbet. For 2002 anslås det til 40 000 EUR.Mio. EUR (3 decimaler)>TABELPOSITION>b) Teknisk og administrativ bistand og støtteudgifter (jf. punkt 6.1.2)>TABELPOSITION>>TABELPOSITION>c) Personale- og andre driftsudgifters samlede budgetvirkninger (jf. punkt 7.2 og 7.3)>TABELPOSITION>>TABELPOSITION>2.4. Forenelighed med den finansielle programmering og de finansielle overslag|X| Forslaget er foreneligt med den gældende finansielle programmering| | Forslaget kræver omprogrammering af de relevante poster i de finansielle overslag| | Omprogrammeringen kan betyde, at bestemmelserne i den interinstitutionelle aftale må tages i brug.2.5. Virkninger for budgettets indtægtsside:|X| Ingen (vedrører tekniske aspekter ved en foranstaltnings gennemførelse)eller| | Virkningerne er følgende:>TABELPOSITION>3. BUDGETSPECIFIKATIONER>TABELPOSITION>4. RETSGRUNDLAGArtikel 1335. BESKRIVELSE OG BEGRUNDELSE5.1. Behov for EU-foranstaltninger5.1.1. MålDen Internationale Gummistudiegruppe (IRSG) blev grundlagt i 1944. Studiegruppen fungerer som debatforum for spørgsmål vedrørende udbud og efterspørgsel efter syntetisk gummi og naturgummi. Den dækker alle aspekter af international gummiindustri, herunder markedsføring, fragt, distribution, handel med råvarer samt fremstilling og salg af gummiholdige produkter.Efter den endelige afvikling af Den Internationale Naturgummiorganisation (International Natural Rubber Organisation, INRO) den 31. august 2001 kan den fremtidige dialog mellem naturgummieksporterende og -importerende lande bedst gennemføres ved at styrke IRSG, som har eksisteret i mange år, og som er et debatforum for spørgsmål vedrørende udbud og efterspørgsel efter syntetisk gummi og naturgummi.Flere EU-medlemsstater er allerede medlem af IRSG, og EU's tiltrædelse vil gøre det nemmere at koordinere og fastlægge en fælles holdning på forretningsudvalgets (års-)møder.5.1.2. Dispositioner, der er truffet på grundlag af forhåndsevalueringenMedlemsbidraget er det eneste finansielle bidrag, der skal betales til IRSG.Generalsekretæren er ansvarlig for senest den 31. marts at udarbejde og fremlægge et foreløbigt budget for det efterfølgende regnskabsår for forretningsudvalget, som skal godkendes af gruppen. Generalsekretæren udsender hurtigst muligt efter regnskabsårets afslutning gruppens årsregnskab, der er attesteret af formanden eller næstformanden, generalsekretæren og revisorerne, til medlemsstaterne.5.1.3. Dispositioner, der er truffet på grundlag af den efterfølgende evaluering5.2. Indsatsområder og nærmere bestemmelser for støttenFællesskabets deltagelse i studiegrupperne blev fastlagt i en erklæring fra Rådet efter aftale mellem Rådet og Kommissionen. De enkelte medlemsstater beslutter selv, om de ønsker at være medlem af studiegruppen. Rådet træffer afgørelse om Fællesskabets medlemskab. Medlemskabet indebærer, at Fællesskabet indtager en fælles holdning og taler med én stemme. Kommissionens repræsentant fungerer normalt som talsmand.5.3. GennemførelsesmetoderEftersom studiegrupperne blev nedsat for at sikre gennemsigtighed på råvaremarkedet og forbedre producenternes og forarbejdningsvirksomhedernes/forbrugernes samlede konkurrenceevne, varetages Kommissionens deltagelse af Generaldirektoratet for Erhvervspolitik, som har den nødvendige viden om de relevante erhvervsgrene. Andre generaldirektorater kan dog deltage, når der behandles særlige emneområder som f.eks. miljø, statistik og told.6. FINANSIELLE VIRKNINGER6.1. Samlede finansielle virkninger for budgettets del B (hele programperioden)Medlemsbidraget er det eneste finansielle bidrag, der skal betales til IRSG.6.1.1. FinansieringsstøtteForpligtelsesbevillinger i mio. EUR (3 decimaler)>TABELPOSITION>6.1.2. Teknisk og administrativ bistand, støtteudgifter og IT-udgifter (forpligtelsesbevillinger)>TABELPOSITION>6.2. Beregning af omkostningerne pr. foranstaltning i budgettets del B (hele programperioden)Forpligtelsesbevillinger i mio. EUR (3 decimaler)>TABELPOSITION>7. VIRKNINGER FOR PERSONALERESSOURCER OG ADMINISTRATIONSUDGIFTER7.1. Personalemæssige virkninger>TABELPOSITION>7.2. Samlede finansielle virkninger af personaleforbruget>TABELPOSITION>Beløbene modsvarer de samlede udgifter i en tolvmåneders periode.7.3. Andre administrative udgifter som følge af foranstaltningen>TABELPOSITION>Beløbene modsvarer de samlede udgifter i en tolvmåneders periode.I. Samlet årligt beløb (7.2 + 7.3)  //  20 500 EURII. Foranstaltningens varighed  //  Endnu ikke afgjortIII. Foranstaltningens samlede omkostninger (I x II)  //  EUR8. RESULTATOPFØLGNING OG EVALUERING8.1. ResultatopfølgningssystemKommissionens repræsentant vil deltage aktivt i IRSG, så Fællesskabets interesser varetages optimalt.8.2. Hvordan og hvor ofte skal der evalueres-Inden for tre år efter tiltrædelsen af IRSG evaluerer Kommissionen Fællesskabets rolle ud fra forholdet mellem tilførsel (menneskelige ressourcer) og resultater (f.eks. antallet af fælleserklæringer, kontakter med generalsekretæren).9. FORHOLDSREGLER MOD SVIGSe statut og forretningsorden for Den Internationale Gummistudiegruppe.


               EUROPA-KOMMISSIONEN
            Bruxelles, den 3.5.2017
            COM(2017) 218 final
            Henstilling med henblik på
            RÅDETS AFGØRELSE
            om bemyndigelse af Kommissionen til at indlede forhandlinger om en aftale med Det Forenede Kongerige Storbritannien og Nordirland om de nærmere bestemmelser for dets udtræden af Den Europæiske Union

               BEGRUNDELSE

               1.
                     BAGGRUND FOR FORSLAGET

               •Forslagets begrundelse og formål

                  I henhold til artikel 50 i traktaten om Den Europæiske Union kan enhver medlemsstat beslutte at udtræde af Unionen i overensstemmelse med sine forfatningsmæssige bestemmelser og skal, hvis den beslutter at udtræde, meddele dette til Det Europæiske Råd.

                  Den 29. marts 2017 meddelte Det Forenede Kongerige Det Europæiske Råd, at det agter at udtræde af Unionen og af Det Europæiske Atomenergifællesskab.

                  Det foreskrives i artikel 50 i traktaten om Den Europæiske Union, at Unionen på baggrund af Det Europæiske Råds retningslinjer forhandler og indgår en aftale med den pågældende stat om de nærmere bestemmelser for statens udtræden under hensyn til rammen for dens fremtidige forbindelser med Unionen.

                  Der mindes om, at datoen for udtrædelsesaftalens ikrafttrædelse skal være senest den 30. marts 2019, medmindre det Europæiske Råd efter aftale med Det Forenede Kongerige med enstemmighed beslutter at forlænge denne frist, jf. artikel 50, stk. 3, i traktaten om Den Europæiske Union. Hvis dette ikke er muligt, vil alle Unionens traktater og traktaten om oprettelse af Det Europæiske Atomenergifællesskab ophøre med at finde anvendelse på Det Forenede Kongerige den 30. marts 2019 kl. 00:00 (Bruxelles-tid). Det Forenede Kongerige bliver et tredjeland fra udtrædelsesdatoen. På samme dato vil traktaterne også ophøre med at finde anvendelse på de oversøiske lande og territorier, der opretholder særlige forbindelser med Det Forenede Kongerige
                     1
                  , og på de europæiske oversøiske territorier, hvis eksterne forbindelser Det Forenede Kongerige har ansvar for, og som traktaterne i medfør af artikel 355 i traktaten om Den Europæiske Unions funktionsmåde finder anvendelse på.

                  Det Europæiske Råd vedtog retningslinjer den 29. april 2017. På baggrund af disse retningslinjer foreslås det i denne henstilling, at Rådet bemyndiger Kommissionen til at indlede forhandlinger om en aftale med Det Forenede Kongerige om de nærmere bestemmelser for dets udtræden af Den Europæiske Union og Det Europæiske Atomenergifællesskab, udpeger Kommissionen som Unionens forhandler og giver Kommissionen forhandlingsdirektiver.

                  Forhandlingerne vil blive ført i lyset af Det Europæiske Råds retningslinjer i overensstemmelse med forhandlingsdirektiverne og under behørig hensyntagen til Europa-Parlamentets beslutning af 5. april 2017. Der bliver tale om en faseinddelt tilgang som nævnt i Det Europæiske Råds retningslinjer. De anbefalede forhandlingsdirektiver i bilaget omhandler første fase af forhandlingerne, som vil prioritere de spørgsmål, der på nuværende tidspunkt er defineret som helt afgørende for at sikre en velordnet udtræden. Forhandlingsdirektiverne kan ændres og tilpasses efter behov under forhandlingerne, bl.a. for løbende at afspejle Det Europæiske Råds retningslinjer og for at dække den næste fase i forhandlingerne.

                  En aftale om de fremtidige forbindelser mellem Unionen og Det Forenede Kongerige kan først afsluttes og indgås, når Det Forenede Kongerige er blevet et tredjeland. Det foreskrives imidlertid i artikel 50 i traktaten om Den Europæiske Union, at der tages hensyn til rammen for de fremtidige forbindelser med Unionen i aftalen om de nærmere bestemmelser for udtrædelsen. I den henseende skal der, så snart Det Europæiske Råd beslutter, at der er gjort tilstrækkelige fremskridt til, at forhandlingerne kan overgå til næste fase, fastlægges en overordnet forståelse med Det Forenede Kongerige om de fremtidige forbindelser i anden fase af forhandlingerne i henhold til artikel 50.

                  Fastlæggelse af overgangsordninger i udtrædelsesaftalen, herunder bindeled til den forventelige ramme for de fremtidige forbindelser på baggrund af de fremskridt, der gøres, forudsætter, at der fastlægges en forståelse om rammen for de fremtidige forbindelser mellem Unionen og Det Forenede Kongerige, som vil blive fastsat i anden fase af forhandlingerne. Spørgsmål, der kunne blive omfattet af sådanne overgangsordninger, indgår ikke i nærværende anbefalede forhandlingsdirektiver og vil blive fastsat på et senere tidspunkt. En sådan tilgang vil give mulighed for en effektiv udnyttelse af den begrænsede tid, der ifølge artikel 50 i traktaten om Den Europæiske Union er til rådighed for indgåelsen af aftalen.

                  I overensstemmelse med Det Europæiske Råds retningslinjer vil følgende centrale principper finde tilsvarende anvendelse på forhandlingerne om en velordnet udtræden, på alle indledende og forberedende drøftelser om rammen for de fremtidige forbindelser og på alle former for overgangsordninger:

               –Aftalen skal bygge på en balance mellem rettigheder og forpligtelser og sikre lige vilkår.

               –Bevarelsen af det indre markeds integritet udelukker deltagelse baseret på en sektoropdelt tilgang.

               –Et ikkemedlem af Unionen, der ikke har de samme forpligtelser som et medlem, kan ikke have de samme rettigheder og de samme fordele som et medlem.

               –Deltagelse i det indre marked kræver anerkendelse af alle fire friheder.

               –Forhandlingerne med Det Forenede Kongerige vil blive ført som en samlet pakke. I overensstemmelse med princippet om, at intet er aftalt, før alt er aftalt, kan individuelle spørgsmål ikke afgøres særskilt. Unionen vil gå ind i forhandlingerne med fælles holdninger og udelukkende kommunikere ad de kanaler, der er fastlagt i Det Europæiske Råds retningslinjer og forhandlingsdirektiverne, og der vil ikke blive ført særskilte forhandlinger mellem enkelte medlemsstater og Det Forenede Kongerige om forhold vedrørende udtrædelsen.

               –Aftalen skal respektere Unionens uafhængighed med hensyn til dens beslutningstagning og Den Europæiske Unions Domstols rolle.

               •Sammenhæng med Unionens politik på andre områder

                  Forhandlingerne og aftalen i henhold til artikel 50 i traktaten om Den Europæiske Union vil fuldt ud overholde traktaterne og sikre EU-retsordenens integritet og autonomi. De vil fremme Unionens værdier, mål og interesser og sikre sammenhæng, effektivitet og kontinuitet for dens politikker og foranstaltninger.

               •Grundlæggende rettigheder

                  I henhold til artikel 6 i traktaten om Den Europæiske Union anerkender Unionen de rettigheder, friheder og principper, der er fastlagt i Den Europæiske Unions charter om grundlæggende rettigheder, der har samme juridiske værdi som traktaterne. Endvidere gælder det, at de grundlæggende rettigheder, som de er garanteret ved den europæiske konvention til beskyttelse af menneskerettigheder og grundlæggende frihedsrettigheder, og som de følger af medlemsstaternes fælles forfatningsretlige traditioner, udgør generelle principper i EU-retten.

                  Disse rettigheder, friheder og principper vil fortsat blive fuldt ud overholdt og beskyttet i Unionen både under forhandlingsprocessen med Det Forenede Kongerige i henhold til artikel 50 i traktaten om Den Europæiske Union og efter Det Forenede Kongeriges udtræden af Unionen.

               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

               •Retsgrundlag

                  Det Forenede Kongerige har meddelt Kommissionen, at det agter at udtræde af Den Europæiske Union. Som følge heraf udgør artikel 50 i traktaten om Den Europæiske Union retsgrundlaget for forhandlingerne og indgåelsen af en udtrædelsesaftale. Der mindes om, at i overensstemmelse med artikel 106, litra a), i traktaten om oprettelse af Det Europæiske Atomenergifællesskab, finder artikel 50 i traktaten om Den Europæiske Union også anvendelse på Det Europæiske Atomenergifællesskab.

                  I henhold til artikel 218, stk. 3, i traktaten om Den Europæiske Unions funktionsmåde, som artikel 50 i traktaten om Den Europæiske Union henviser til, skal Kommissionen forelægge henstillinger for Rådet, som vedtager en afgørelse om bemyndigelse til at indlede forhandlinger og udpeger Unionens forhandler.

               •Proportionalitetsprincippet

                  Det foreslås i nærværende henstilling, at Rådet giver bemyndigelse til at indlede forhandlinger og udpeger Unionens forhandler som foreskrevet i artikel 50 i traktaten om Den Europæiske Union sammenholdt med artikel 218, stk. 3, i traktaten om Den Europæiske Unions funktionsmåde. Formålet med forhandlingerne i henhold til artikel 50 i traktaten om Den Europæiske Union vil være at sikre en velordnet udtræden af Unionen for Det Forenede Kongerige. Da der først kan indgås en aftale om de fremtidige forbindelser mellem Unionen og Det Forenede Kongerige, når Det Forenede Kongerige er blevet et tredjeland, vil forhandlingerne ikke vedrøre spørgsmål om rammen for de fremtidige forbindelser mellem EU og Det Forenede Kongerige, ud over at tage højde for denne ramme i forhandlingerne.

               •Valg af retsakt

                  Ifølge artikel 50 i traktaten om Den Europæiske Union skal der forhandles en aftale med Det Forenede Kongerige om de nærmere bestemmelser for dets udtræden af Den Europæiske Union. I henhold til artikel 218, stk. 3, i traktaten om Den Europæiske Unions funktionsmåde, skal Kommissionen forelægge henstillinger for Rådet, som vedtager en afgørelse om udpegelse af Unionens forhandler og om bemyndigelse til at indlede forhandlinger. En rådsafgørelse er det egnede instrument for så vidt angår Rådets bemyndigelse af Kommissionen i den henseende.

               3.VIRKNINGER FOR BUDGETTET

                  Denne henstilling, der foreslår, at Rådet udpeger Unionens forhandler og bemyndiger Kommissionen til at indlede forhandlinger med Det Forenede Kongerige, forventes ikke at få umiddelbare virkninger for budgettet for så vidt angår forhandlingsprocessen. Virkningerne for budgettet i henhold til artikel 50 i traktaten om Den Europæiske Union som følge af ovennævnte forhandlinger vil blive fremlagt, når de relevante forslag til undertegnelse og indgåelse af udtrædelsesaftalen fremlægges.

               4.ANDRE FORHOLD

               •Nærmere redegørelse for de enkelte bestemmelser i forslaget

                  I artikel 1 i henstillingen med henblik på Rådets afgørelse giver Rådet bemyndigelse til at indlede forhandlinger og udpeger Kommissionen som Unionens forhandler for aftalen med Det Forenede Kongerige om de nærmere bestemmelser for dets udtræden af Unionen og Det Europæiske Atomenergifællesskab.

                  I artikel 2 i henstillingen med henblik på Rådets afgørelse fastslår Rådet, at forhandlingerne skal føres i lyset af Det Europæiske Råds retningslinjer og de direktiver, der er fastsat i bilaget.

                  Bilaget til henstillingen med henblik på Rådets afgørelse fastsætter forhandlingsdirektiverne på følgende områder:

               –Borgernes rettigheder

               –En enkelt finansiel opgørelse for så vidt angår Unionens budget og ophævelsen af Det Forenede Kongeriges medlemskab af de institutioner og organer, der er oprettet ved traktaterne, og Det Forenede Kongeriges deltagelse i specifikke fonde og faciliteter i relation til Unionens politikker

               –Ordninger for varer, der markedsføres, og igangværende procedurer baseret på EU-retten

               –Ordninger for andre administrative spørgsmål vedrørende Unionens funktionsmåde

               –Forvaltning af aftalen.

               •Offentliggørelse af afgørelsen og af de forhandlingsdirektiver, der er fastsat i bilaget

                  Kommissionen foreslår, at Rådet offentliggør afgørelsen om bemyndigelse til at indlede forhandlinger om en aftale med Det Forenede Kongerige og Nordirland om de nærmere bestemmelser for dets udtræden af Den Europæiske Union og om udpegelse af Kommissionen som Unionens forhandler samt de forhandlingsdirektiver, der er fastsat i bilaget.

               Henstilling med henblik på

               RÅDETS AFGØRELSE

               om bemyndigelse af Kommissionen til at indlede forhandlinger om en aftale med Det Forenede Kongerige Storbritannien og Nordirland om de nærmere bestemmelser for dets udtræden af Den Europæiske Union

               RÅDET FOR DEN EUROPÆISKE UNION HAR —

               under henvisning til traktaterne, særlig artikel 50 i traktaten om Den Europæiske Union, sammenholdt med artikel 218, stk. 3, i traktaten om Den Europæiske Unions funktionsmåde,

               under henvisning til retningslinjerne fra Det Europæiske Råd af 29. april 2017,

               under henvisning til henstilling fra Europa-Kommissionen, og

               ud fra følgende betragtninger:

               (1)Den 29. marts 2017 meddelte Det Forenede Kongerige og Nordirland, at det agter at udtræde af Den Europæiske Union.

               (2)Den 29. april 2017 vedtog Det Europæiske Råd retningslinjer, der udstikker rammerne for forhandlingerne i henhold til artikel 50 i traktaten om Den Europæiske Union og fastlægger de overordnede principper, som Unionen vil følge under forhandlingerne.

               (3)I lyset af Det Europæiske Råds retningslinjer bør Unionen forhandle og indgå en aftale med Det Forenede Kongerige om de nærmere bestemmelser for dets udtræden under hensyn til rammen for dets fremtidige forbindelser med Unionen ("udtrædelsesaftale").

               (4)Traktaterne vil ophøre med at finde anvendelse på Det Forenede Kongerige på datoen for udtrædelsesaftalens ikrafttræden, eller hvis en sådan aftale ikke foreligger, to år efter meddelelsen, medmindre Det Europæiske Råd efter aftale med Det Forenede Kongerige med enstemmighed beslutter at forlænge denne frist.

               (5)Forhandlingerne bør således indledes øjeblikkeligt med henblik på indgåelse af en udtrædelsesaftale.

               (6)Den 5. april 2017 vedtog Europa-Parlamentet en beslutning med dets holdning til udtrædelsesforhandlingerne.

               (7)Kommissionen bør bemyndiges til at indlede forhandlinger om en udtrædelsesaftale og bør udpeges som Unionens forhandler.

               (8)I overensstemmelse med artikel 106, litra a), i traktaten om oprettelse af Det Europæiske Atomenergifællesskab, finder artikel 50 i traktaten om Den Europæiske Union anvendelse på Det Europæiske Atomenergifællesskab —

               VEDTAGET DENNE AFGØRELSE:

               Artikel 1

               Kommissionen bemyndiges herved til på Unionens vegne at indlede forhandlinger om en aftale med Det Forenede Kongerige Storbritannien og Nordirland om de nærmere bestemmelser for dets udtræden af Den Europæiske Union og Det Europæiske Atomenergifællesskab under hensyn til rammen for dets fremtidige forbindelser med Unionen og udpeges herved som Unionens forhandler.

               Artikel 2

               Forhandlingerne skal føres i lyset af de retningslinjer, som Det Europæiske Råd har vedtaget, og i overensstemmelse med de forhandlingsdirektiver, der er fastsat i bilaget.

               Artikel 3

               Denne afgørelse er rettet til Kommissionen.

               Udfærdiget i Bruxelles, den […].

                     På Rådets vegne

                     Formand

                     (1)
                  De tolv sidste led i bilag II til traktaten om Den Europæiske Unions funktionsmåde.

    ---documentbreak---

               EUROPA-KOMMISSIONEN
            Bruxelles, den 3.5.2017
            COM(2017) 218 final
            BILAG
            til
            Henstilling til RÅDETS AFGØRELSE
            om bemyndigelse til at indlede forhandlinger om en aftale med Det Forenede Kongerige og Nordirland om de nærmere bestemmelser for dets udtræden af Den Europæiske Union

               BILAG

                  Direktiver med henblik på forhandling af en aftale med Det Forenede Kongerige Storbritannien og Nordirland om de nærmere bestemmelser for dets udtræden af Den Europæiske Union

               I.Formålet med udtrædelsesaftalen

               1.Efter meddelelsen fra Det Forenede Kongerige Storbritannien og Nordirland (herefter "Det Forenede Kongerige") om, at det har til hensigt at træde ud af Den Europæiske Union, skal Unionen forhandle og indgå en udtrædelsesaftale med Det Forenede Kongerige i henhold til artikel 50 i traktaten om Den Europæiske Union (herefter "aftalen").

               2.Aftalen skal fastlægge de nærmere bestemmelser for Det Forenede Kongeriges udtræden under hensyntagen til rammen for Det Forenede Kongeriges fremtidige forbindelser med Unionen.

               3.Hovedformålet med aftalen er at sikre, at Det Forenede Kongeriges udtræden af Unionen og Det Europæiske Atomenergifællesskab sker velordnet. I disse forhandlingsdirektiver forstås ved "Unionen" Den Europæiske Union, der bygger på traktaten om Den Europæiske Union og traktaten om Den Europæiske Unions funktionsmåde og/eller alt efter omstændighederne Det Europæiske Atomenergifællesskab, der bygger på traktaten om oprettelse af Det Europæiske Atomenergifællesskab.

               4.Aftalen vil blive forhandlet i lyset af Det Europæiske Råds retningslinjer og i overensstemmelse med forhandlingsdirektiverne. Forhandlingsdirektiverne bygger på Det Europæiske Råds retningslinjer, idet Unionens holdninger til udtrædelsesforhandlingerne fastlægges i fuld overensstemmelse med de mål, principper og holdninger, som udstikkes i retningslinjerne. Forhandlingsdirektiverne kan ændres og tilpasses efter behov i løbet af forhandlingerne, navnlig for at sikre, at de afspejler Det Europæiske Råds retningslinjer, i takt med at disse udvikles.

               II.Aftalens art og anvendelsesområde

               5.Det er Unionen, der forhandler og indgår aftalen. I den forbindelse giver artikel 50 i traktaten om Den Europæiske Union Unionen en ekstraordinær tværgående beføjelse til i denne aftale at dække alle de emner, der måtte være nødvendige for udtrædelsen. Denne ekstraordinære beføjelse er af enkeltstående karakter og tjener alene det formål at tilrettelægge udtrædelsen af Unionen. Unionens udøvelse af denne specifikke beføjelse i aftalen vil på ingen måde påvirke fordelingen af beføjelserne mellem Unionen og medlemsstaterne, hvad angår eventuelle fremtidige instrumenter på det pågældende område.

               6.Aftalen bør minde om, at EU-retten (herunder al primær ret, især traktaten om Den Europæiske Union, traktaten om Den Europæiske Unions funktionsmåde, tiltrædelsestraktaterne og traktaten om oprettelse af Det Europæiske Atomenergifællesskab, samt afledt ret og internationale aftaler) ophører med at finde anvendelse på Det Forenede Kongerige på dagen for udtrædelsesaftalens ikrafttræden ("udtrædelsesdatoen").

               7.I henhold til artikel 50 i traktaten om Den Europæiske Union og Det Europæiske Råds retningslinjer bør det også anføres i aftalen, at EU-retten på udtrædelsesdatoen ophører med at finde anvendelse på de oversøiske lande og territorier, som opretholder særlige forbindelser med Det Forenede Kongerige
                  1
               , og på de europæiske territorier, hvis eksterne forbindelser Det Forenede Kongerige har ansvar for, og som traktaterne finder anvendelse på i henhold til artikel 355 i traktaten om Den Europæiske Unions funktionsmåde. Med hensyn til udtrædelsesaftalens og de fremtidige reglers territoriale anvendelsesområde bør forhandlingsdirektiverne fuldt ud overholde punkt 4 og 24 i Det Europæiske Råds retningslinjer.

               8.Aftalen bør fastsætte en udtrædelsesdato, som er senest den 30. marts 2019 kl. 00.00 (Bruxelles-tid), medmindre Det Europæiske Råd efter aftale med Det Forenede Kongerige med enstemmighed beslutter at forlænge denne frist, jf. artikel 50, stk. 3, i traktaten om den Europæiske Union. Fra udtrædelsesdatoen bliver Det Forenede Kongerige et tredjeland.

               III.Forhandlingsdirektivernes formål og anvendelsesområde

               9.I Det Europæiske Råds retningslinjer fastsættes en tofaset tilgang til forhandlingerne. I første fase sigtes mod:

               –at skabe størst mulig klarhed og retssikkerhed for borgere, virksomheder, interessenter og internationale partnere over de umiddelbare virkninger af Det Forenede Kongeriges udtræden af Unionen

               –at træffe beslutning om Det Forenede Kongeriges adskillelse fra Unionen og frigørelse fra alle de rettigheder og forpligtelser, som Det Forenede Kongerige har som følge af de tilsagn, det har indgået som medlemstat.

               10.Det er tanken, at de aktuelle forhandlingsdirektiver skal dække første fase af forhandlingerne. I tråd med det mål, som Det Europæiske Råd har sat for første fase af forhandlingerne, fokuserer disse forhandlingsdirektiver på spørgsmål, som det på nuværende tidspunkt er defineret som helt afgørende for at sikre, at Det Forenede Kongerige udtræder af Unionen på en velordnet måde.

               11.Det har førsteprioritet at sikre, at EU27-borgere og deres familie i Det Forenede Kongerige og Det Forenede Kongeriges borgere og deres familie i EU27-medlemsstaterne bevarer deres status og rettigheder på grund af det store antal personer, der er direkte berørt, og de alvorlige konsekvenser, udtrædelsen har for dem. Aftalen bør give de nødvendige effektive, retskraftige, ikkediskriminerende og omfattende garantier for disse borgeres rettigheder, herunder retten til at opnå tidsubegrænset ophold efter et lovligt ophold i en uafbrudt periode på fem år.

               12.Det Forenede Kongeriges velordnede udtræden af Unionen forudsætter, at der foretages en opgørelse af de finansielle forpligtelser, der følger af hele den periode, hvori Det Forenede Kongerige har været medlem af Unionen. Metoden til den finansielle opgørelse, som bygger på principperne i afsnit III.2, skal derfor fastlægges i første forhandlingsfase.

               13.For at undgå et retligt tomrum og såvidt muligt undgå usikkerhed er det på nuværende tidspunkt bestemt, at aftalen bør præcisere situationen for de varer, der er markedsført før udtrædelsesdatoen, og for de igangværende procedurer i afsnit III.3.

               14.I tråd med Det Europæiske Råds retningslinjer er Unionen forpligtet til fortsat at støtte fred, stabilitet og forsoning på øen Irland. Intet i aftalen bør undergrave målene med og forpligtelserne i Langfredagsaftalen og de dertil knyttede gennemførelsesaftaler; de helt særlige omstændigheder og udfordringer på øen Irland vil kræve fleksible og opfindsomme løsninger. Forhandlingerne bør især sigte mod at undgå, at der etableres en fast grænse på øen Irland, samtidig med at integriteten i Unionens retsorden skal respekteres. Der bør fuldt ud tages hensyn til det forhold, at irske statsborgere med bopæl i Nordirland fortsat vil nyde rettigheder som EU-borgere. Gældende bilaterale aftaler og ordninger mellem Irland og Det Forenede Kongerige, såsom det fælles rejseområde, som er forenelige med EU-retten, bør anerkendes. Aftalen bør også behandle de spørgsmål, der måtte opstå som følge af Irlands unikke geografiske beliggenhed, herunder transit af varer (til og fra Irland via Det Forenede Kongerige). Disse spørgsmål vil blive behandlet i overensstemmelse med den fremgangsmåde, som Det Europæiske Råd har fastlagt i sine retningslinjer.

               15.I tråd med Det Europæiske Råds retningslinjer bør Unionen nå til enighed med Det Forenede Kongerige om de nærmere bestemmelser for de baseområder i Cypern, hvorover Det Forenede Kongerige udøver overhøjhed, og i den forbindelse anerkende de bilaterale aftaler og ordninger mellem Republikken Cypern og Det Forenede Kongerige, der er forenelige med EU-retten, især hvad angår status og rettigheder for de EU-borgere, der opholder sig eller arbejder i de baseområder, hvorover Det Forenede Kongerige udøver overhøjhed.

               16.Aftalen bør sikre den fornødne beskyttelse af Unionens interesser i Det Forende Kongerige.

               17.Aftalen bør indeholde bestemmelser om den overordnede forvaltning af aftalen. Sådanne bestemmelser skal indeholde effektive håndhævelses- og tvistbilæggelsesmekanismer, som fuldt ud respekterer Unionens autonomi og dens retsorden med henblik på at garantere en effektiv gennemførelse af de forpligtelser, der følger af aftalen.

               18.Derudover skal der i tråd med Det Europæiske Råds retningslinjer hurtigst muligt indledes en konstruktiv dialog med Det Forenede Kongerige om en mulig fælles tilgang til tredjelandpartnere og internationale organisationer og konventioner i forbindelse med de internationale forpligtelser, der er indgået inden udtrædelsesdatoen, og af hvilke Det Forenede Kongerige fortsat er bunden.

               19.Så snart Det Europæiske Råd beslutter, at der er gjort tilstrækkelige fremskridt til, at forhandlingerne kan gå ind i næste fase, vil der blive udarbejdet et nyt sæt forhandlingsdirektiver. I den forbindelse vil spørgsmål, der kan gøres til genstand for overgangsordninger (dvs. som kan skabe bindeled til den forventelige ramme for de fremtidige forbindelser), blive omfattet af senere forhandlingsdirektiver i lyset af de fremskridt, der er gjort. Denne tilgang gør det muligt at sikre en effektiv fordeling af den begrænsede tid, der ifølge artikel 50 i traktaten om Den Europæiske Union er til at indgå aftalen, idet det undgås, at samme spørgsmål skal behandles flere gange i løbet af de forskellige forhandlingsfaser.

               III.1.Borgernes rettigheder

               20.Aftalen bør sikre den status og de rettigheder, der er affødt af EU-retten på udtrædelsesdatoen, herunder dem, som først vil blive nydt på et senere tidspunkt (f.eks. rettigheder knyttet til alderspension), både for EU27-statsborgere, der bor (eller har boet) og/eller arbejder (eller har arbejdet) i Det Forenede Kongerige og for statsborgere i Det Forenede Kongerige, som bor (eller har boet) og/eller arbejder (eller har arbejdet) i en af EU27-medlemsstaterne. Garantier i aftalen i den henseende bør være gensidige og bør bygge på princippet om ligestilling blandt EU27-statsborgere og ligestilling mellem EU27-statsborgere og statsborgere i Det Forenede Kongerige, som beskrevet i den relevante EU-ret. Sådanne rettigheder bør være beskyttede som rettigheder, der umiddelbart kan håndhæves, og som de berørte personer har erhvervet for livet.

               21.Aftalen bør mindst omfatte følgende elementer:

               a)Definition af de personer, der er omfattet: personkredsen bør være den samme, som den i direktiv 2004/38 (både økonomisk aktive, dvs. arbejdstagere og selvstændige erhvervsdrivende, og ikke-erhvervsaktive personer, der har haft bopæl i Det Forenede Kongerige eller i EU27 inden udtrædelsesdatoen, samt disses familiemedlemmer, som ledsager eller slutter sig til dem på et hvilket som helst tidspunkt før eller efter udtrædelsesdatoen). Derudover bør personkredsen omfatte de personer, der er omfattet af forordning (EF) nr. 883/2004 (f.eks. grænsearbejdere).

               b)Definition af de rettigheder, der er beskyttet: definitionen bør mindst omfatte følgende rettigheder:

               i)de opholdsrettigheder, der følger af artikel 21, 45 og 49 i traktaten om Den Europæiske Unions funktionsmåde, og som er fastlagt i direktiv 2004/38 (samme materielle anvendelsesområde, som bl.a. dækker retten til tidsubegrænset ophold efter en uafbrudt periode på fem år med lovligt ophold), og de regler, der vedrører disse rettigheder; alle dokumenter, der udstedes i forbindelse med opholdsret (f.eks. registreringsbeviser, opholdskort eller offentlige dokumenter) bør have en deklaratorisk karakter og udstedes efter en enkel og hurtig procedure enten gratis eller mod et gebyr, der er ikke er højere, end hvad statsborgere opkræves for at få udstedt tilsvarende dokumenter.

               ii)de rettigheder og forpligtelser, der er fastlagt i forordning (EF) nr. 883/2004 om koordinering af de sociale sikringsordninger og i forordning (EF) nr. 987/2009 om de nærmere regler til gennemførelse af forordning (EF) nr. 883/2004 (herunder fremtidige ændringer af begge forordninger), og som bl.a. omfatter retten til sammenlægning, eksport af ydelser og princippet om anvendelse af én lovgivning

               iii)de rettigheder, der er fastlagt i forordning (EU) nr. 492/2011 om arbejdskraftens frie bevægelighed inden for Unionen (f.eks. retten til adgang til arbejdsmarkedet, til at udøve beskæftigelse, til sociale og skattemæssige fordele, til at deltage i uddannelse og til bolig samt kollektive rettigheder)

               iv)retten til at optage og udøve selvstændig erhvervsvirksomhed i medfør af artikel 49 i traktaten om Den Europæiske Unions funktionsmåde.

               22.Af hensyn til retssikkerheden bør aftalen sikre, at anerkendte diplomer, certifikater og anden dokumentation for formelle kvalifikationer, som er erhvervet i en af EU-medlemsstaterne inden udtrædelsesdatoen i henhold til de EU-regler, der var gældende før udtrædelsesdatoen, beskyttes i Det Forenede Kongerige og EU27. Aftalen bør også sikre, at diplomer, certifikater og anden dokumentation for formelle kvalifikationer, der er erhvervet i et tredjeland og anerkendt i alle EU-medlemsstater inden udtrædelsesdatoen i henhold til EU-rettens bestemmelser, der var gældende inden den pågældende dato, fortsat anerkendes efter udtrædelsesdatoen. Den bør også fastlægge de nærmere bestemmelser for anerkendelsesprocedurer, som er i gang på udtrædelsesdatoen.

               III.2.Finansiel opgørelse

               23.En enkelt finansiel opgørelse bør sikre, at både Unionen og Det Forenede Kongerige respekterer de forpligtelser, der følger af hele den periode, hvori Det Forenede Kongerige har været medlem af Unionen. Forhandlingerne vedrørende metoden til den finansielle opgørelse bør baseres på følgende principper.

               24.Der bør være en enkelt finansiel opgørelse vedrørende:

               –Unionens budget

               –ophævelsen af Det Forenede Kongeriges medlemskab af alle institutioner og organer, der er oprettet ved traktaterne
                  2
               , (f.eks. Den Europæiske Investeringsbank og Den Europæiske Centralbank
                  3
               )

               –Det Forenede Kongeriges deltagelse i specifikke fonde og faciliteter vedrørende Unionens politikker (f.eks. Den Europæiske Udviklingsfond og  faciliteten for flygtninge i Tyrkiet).

               25.Denne enkelte finansielle opgørelse bør baseres på princippet om, at Det Forenede Kongerige skal bære sin del af ansvaret for finansieringen af alle de forpligtelser, det har påtaget sig som medlem af Unionen.

               26.Ifølge punkt 10 i Det Europæiske Råds retningslinjer omfatter disse forpligtelser gæld, herunder eventualforpligtelser og andre forpligtelser, der måtte følge af en basisretsakt, jf. finansforordningens artikel 54
                  4
               . Derudover bør Det Forenede Kongerige fuldt ud dække de specifikke omkostninger, der er forbundet med udtrædelsesprocessen, såsom flytning af agenturerne eller andre EU-organer.

               27.Beregningsmetoden bør baseres på det officielle konsoliderede årsregnskab om nødvendigt suppleret med perioderegnskaber. Der bør også anvendes beløb fra de relevante basisretsakter (herunder referencebeløb og opfølgningen herpå gennem den finansielle programmering). Forpligtelserne bør fastlægges i euro.

               28.Beregningsmetoden for Det Forenede Kongeriges forpligtelser over for Unionens budget bør bygge på afgørelsen om egne indtægter
                  5
                og tage højde for historisk dokumentation for Det Forenede Kongeriges andel af finansieringen før udtrædelsesdatoen.

               29.Der bør fastlægges betalingsbetingelser for at mindske konsekvenserne af udtrædelsen for Unionens budget.

               30.Aftalen bør derfor indeholde:

               a)En beregning af det samlede beløb, som Det Forenede Kongerige skal betale for at indfri sine finansielle forpligtelser over for Unionens budget, alle institutioner eller organer, der er oprettet ved traktaterne, og andre anliggender med finansielle konsekvenser. Det samlede beløb kan blive genstand for fremtidige årlige tekniske justeringer.

               b)En plan for de årlige betalinger, som Det Forenede Kongerige skal foretage, og de praktiske vilkår, som disse betalinger skal foretages på.

               c)Overgangsregler, der sikrer, at Kommissionen (eller eventuelt et andet organ, der er ansvarligt i henhold til EU-retten inden udtrædelsesdatoen), Revisionsretten og OLAF kan foretage kontrol, og at Den Europæiske Unions Domstol har beføjelse til at træffe afgørelse om tidligere betalinger/indtægtsordrer til støttemodtagere i Det Forenede Kongerige og eventuelle betalinger, der er foretaget til støttemodtagere i Det Forenede Kongerige efter udtrædelsesdatoen med henblik på at indfri alle juridiske forpligtelser (herunder eventuelle lån), som den ansvarlige enhed har givet tilladelse til inden udtrædelsesdatoen.

               d)De nærmere bestemmelser vedrørende retlige forpligtelser eller kommende retlige forpligtelser over for støttemodtagere i Det Forenede Kongerige efter udtrædelsesdatoen (f.eks. vedrørende forvaltningsmyndighederne til betaling af støttemodtagere i Det Forenede Kongerige).

               e)Specifikke regler med henblik på at tackle spørgsmålet om eventualforpligtelser, som påhviler Unionens budget eller specifikke institutioner, organer eller fonde (såsom Den Europæiske Investeringsbanks og Den Europæiske Investeringsfonds lån).

               III.3. Situationen for varer, der er markedsført, og resultatet af procedurer, der bygger på EU-retten

               A. Varer, der er markedsført i overensstemmelse med EU-retten inden udtrædelsesdatoen

               31.Aftalen skal sikre, at varer, der lovligt er markedsført i Unionen på grundlag af EU-retten inden udtrædelsesdatoen, fortsat kan være tilgængelige på markedet eller tages i brug efter den pågældende dato både i Det Forenede Kongerige og i EU27 på de betingelser i den relevante EU-ret, som var gældende inden udtrædelsesdatoen.

               B. Igangværende retligt samarbejde mellem medlemsstater i henhold til EU-retten

               32.Aftalen bør fastlægge de nærmere bestemmelser for sager om retligt samarbejde, der reguleres af EU-retten, og som er uafsluttede på udtrædelsesdatoen. Den bør navnlig fastsætte, at sådanne procedurer fortsat reguleres af de relevante bestemmelser i EU-retten, der var gældende inden udtrædelsesdatoen, indtil de er afsluttede.

               33.Hvad angår retligt samarbejde i civile og handelsmæssige anliggender mellem Det Forenede Kongerige og EU27, bør aftalen sikre, at anerkendelsen og håndhævelsen af nationale retlige afgørelser, der er truffet inden udtrædelsesdatoen, fortsat reguleres af de relevante bestemmelser i EU-retten, som var gældende inden udtrædelsesdatoen. Aftalen bør ligeledes sikre fortsat anvendelse af reglerne i EU-retten vedrørende de valg af værneting og lovvalg, som blev truffet inden udtrædelsesdatoen.

               C. Igangværende procedurer for administrativt samarbejde og retshåndhævelsessamarbejde i overensstemmelse med EU-retten

               34.Aftalen bør fastlægge de nærmere bestemmelser for de procedurer vedrørende administrativt samarbejde og retshåndhævelsessamarbejde, herunder kontrol, der reguleres af EU-retten, og som er uafsluttede på udtrædelsesdatoen. Bestemmelserne skal især sikre, at sådanne procedurer fortsat reguleres af de relevante bestemmelser i EU-retten, der var gældende inden udtrædelsesdatoen, indtil de er afsluttede. De skal også fastlægge regler for den mulige brug af oplysninger og data i efterforskninger og retssager, som ikke er afsluttede på udtrædelsesdatoen. De bør dække både oplysninger og data, som Det Forenede Kongerige har modtaget/ligger inde med, og som stammer fra EU27 eller Unionens institutioner, organer, kontorer og agenturer, og oplysninger og data, som EU27 eller Unionens institutioner, organer, kontorer og agenturer har modtaget/ligger inde med, og som stammer fra Det Forenede Kongerige. De bør omfatte regler om beskyttelse af personoplysninger.

               D. Igangværende retlige og administrative procedurer på EU-plan

               35.Aftalen bør indeholde nærmere bestemmelser om:

               a)Retssager ved Den Europæiske Unions Domstol, der på udtrædelsesdatoen er uafsluttede, og som involverer Det Forenede Kongerige og fysiske og/eller juridiske personer fra Det Forenede Kongerige (herunder præjudicielle forelæggelser); Domstolen bør forblive kompetent til at træffe afgørelse i disse sager, og dens domme skal være bindende for Det Forenede Kongerige

               b)Igangværende administrative procedurer i Unionens institutioner, organer, kontorer og agenturer, der vedrører Det Forenede Kongerige (f.eks. traktatbrudssager og statsstøttesager) eller fysiske eller juridiske personer fra Det Forenede Kongerige

               c)Muligheden for at indlede både administrative procedurer ved Unionens institutioner og retssager ved Den Europæiske Unions Domstol vedrørende Det Forenede Kongerige (f.eks. traktatbrudssager og statsstøttesager) efter udtrædelsesdatoen om forhold, der er indtruffet før udtrædelsesdatoen

               d)Fortsat håndhævelse af EU-retsakter, der pålægger økonomiske forpligtelser, og af Den Europæiske Unions Domstols domme, der er vedtaget eller afsagt inden udtrædelsesdatoen eller som led i en igangværende administrativ eller retlig forfølgning.

               III.4.Andre administrative anliggender vedrørende Unionens funktionsmåde

               36.Aftalen bør indeholde de fornødne bestemmelser om beskyttelse af Unionens og dens institutioners og organers ejendom, pengemidler, aktiver og operationer samt disses personale (herunder pensioneret personale) og familiemedlemmer hertil, jf. traktaterne og protokollerne til traktaterne (især protokol (nr. 7) vedrørende Den Europæiske Unions privilegier og immuniteter).

               37.Aftalen bør om nødvendigt sikre overførsel til Det Forenede Kongerige af ejerskabet af:

               a)Specielt fissilt materiale, der befinder sig på Det Europæiske Atomenergifællesskabs område, som i øjeblikket er det pågældende fællesskabs ejendom i henhold til artikel 86 i traktaten om oprettelse af Det Europæiske Atomenergifællesskab, og hvortil en fysisk eller juridisk person, hvad enten denne er offentligretlig eller privatretlig, i Det Forenede Kongerige i øjeblikket har brugsret

               b)Det Europæiske Atomenergifællesskabs ejendom, som befinder sig i Det Forenede Kongerige, og som anvendes med henblik på sikkerhedskontrol i overensstemmelse med traktaten om oprettelse af Det Europæiske Atomenergifællesskab.

               Aftalen bør også fastsætte, at Det Forenede Kongerige overtager alle rettigheder og forpligtelser, der er knyttet til ejerskabet af overført materiale eller ejendom, og den regulerer andre spørgsmål vedrørende materiale og ejendom i henhold til traktaten om oprettelse af Det Europæiske Atomenergifællesskab, især de forpligtelser til sikkerhedskontrol, der gælder ovennævnte materiale.

               38.Aftalen bør også fastsætte, at Det Forenede Kongerige inden for sin kompetence sikrer, at medlemmer af Unionens institutioner, organer, kontorer og agenturer, udvalgsmedlemmer, tjenestemænd og øvrige ansatte i Unionen fortsat overholder de forpligtelser, de har påtaget sig i henhold til artikel 339 i traktaten om Den Europæiske Unions funktionsmåde inden udtrædelsesdatoen.

               III.5.Forvaltning af aftalen

               39.Aftalen bør etablere en institutionel struktur, der skal sikre en effektiv håndhævelse af forpligtelserne i henhold til aftalen under hensyntagen til Unionens interesse i effektivt at beskytte sin autonomi og retsorden, herunder Den Europæiske Unions Domstols rolle.

               40.Den bør omfatte passende institutionelle ordninger, som gør det muligt dels at vedtage foranstaltninger til håndtering af uforudsete situationer, der ikke er omfattet af aftalen, dels at indarbejde fremtidige ændringer af EU-retten i aftalen, hvor dette er nødvendigt af hensyn til aftalens korrekte gennemførelse.

               41.Aftalen bør indeholde bestemmelser, der sikrer tvistbilæggelse og aftalens håndhævelse. Disse bør navnlig omfatte tvister vedrørende følgende emner:

               –fortsat anvendelse af EU-retten

               –borgernes rettigheder

               –anvendelse og fortolkning af aftalens øvrige bestemmelser, såsom den finansielle opgørelse eller foranstaltninger, som den institutionelle struktur vedtager med henblik på at håndtere uforudsete situationer.

               42.I disse spørgsmål bør Den Europæiske Unions Domstols kompetence (og Kommissionens tilsynsrolle) bevares. Hvad angår anvendelsen og fortolkningen af andre bestemmelser i aftalen end dem, der vedrører EU-retten, bør der kun overvejes en alternativ tvistbilæggelsemekanisme, hvis den giver samme garanti for uafhængighed og upartiskhed som Den Europæiske Unions Domstol.

               43.Det bør fremgå af aftalen, at der ved henvisninger til begreber eller bestemmelser i EU-retten i aftalen forstås også Den Europæiske Unions Domstols retspraksis, hvori sådanne begreber eller bestemmelser fortolkes inden udtrædelsesdatoen. I det omfang der oprettes en alternativ tvistbilæggelsesmekanisme for visse af aftalens bestemmelser, bør der endvidere indsættes en bestemmelse, i henhold til hvilken Den Europæiske Unions Domstols fremtidige retspraksis, som opstår efter udtrædelsesdatoen, skal tages i betragtning ved fortolkningen af sådanne begreber og bestemmelser.

               IV.Proceduremæssige ordninger for forhandlingerne

               44.I tråd med erklæringen fra de 27 medlemsstaters stats- og regeringschefer og formændene for Det Europæiske Råd og Europa-Kommissionen fastlægger disse forhandlingsdirektiver de nærmere bestemmelser for forbindelserne mellem Rådet og dets forberedende organer på den ene side og Unionens forhandler på den anden.

               45.Unionens forhandler vil føre forhandlingerne med Det Forenede Kongerige i løbende koordinering og dialog med Rådet og dets forberedende organer. I den forbindelse og i fuld overensstemmelse med den institutionelle ligevægt, der er fastlagt i traktaterne, vil Rådet og Coreper bistået af Arbejdsgruppen vedrørende artikel 50 yde bistand til Unionens forhandler i lyset Det Europæiske Råds retningslinjer og i overensstemmelse med forhandlingsdirektiverne.

               46.Unionens forhandler vil rettidigt konsultere og aflægge rapport til Rådets forberedende organer. Rådet vil til det formål før og efter hvert forhandlingsmøde tilrettelægge et møde i Arbejdsgruppen vedrørende artikel 50.  Unionens forhandler bør rettidigt videregive de nødvendige oplysninger og dokumenter vedrørende forhandlingerne.

                     (1)
                  Opregnet i de tolv sidste led i bilag II til traktaten om Den Europæiske Unions funktionsmåde.

                     (2)
                  Dette berører ikke de lovgivningsmæssige krav, der er specifikke for de pågældende institutioner eller organer, og som især følger af de relevante protokoller til traktaterne.

                     (3)
                  I henhold til artikel 47 i protokol (nr. 4) til traktaterne er omfanget og formen af indskudt og indbetalt ECB-kapital i forbindelse med Bank of Englands andel fastslået ved afgørelse ECB/2010/28 af 13. december 2010 om indbetaling af Den Europæiske Centralbanks kapital af de nationale centralbanker uden for euroområdet (2011/22/EU). Den indbetalte kapital er et bidrag til Den Europæiske Centralbanks driftsudgifter.

                     (4)
                  Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).

                     (5)
                  Rådets afgørelse (2014/335/EU, Euratom) af 26. maj 2014 om ordningen for Den Europæiske Unions egne indtægter (EUT L 168 af 7.6.2014, s. 105).


HENSTILLING MED HENBLIK PAA RAADETS AFGOERELSE OM BEMYNDIGELSE AF KOMMISSIONEN TIL AT FORHANDLE EN RAMMEAFTALE OM VIDENSKABELIGT OG TEKNISK SAMARBEJDE MED OESTRIG


HENSTILLING MED HENBLIK PAA RAADETS AFGOERELSE OM BEMYNDIGELSE AF KOMMISSIONEN TIL AT FOERE FORHANDLINGER,HVORVED DET EUROPAEISKE OEKONOMISKE FAELLESSKAB KAN BLIVE KONTRAHERENDE PART I DEN EUROPAEISKE OVERENSKOMST OM BEGRAENSET ANVENDELSE AF VISSE DETERGENTER I VASKE- OG RENGOERINGSMIDLER


HENSTILLING MED HENBLIK PAA RAADETS AFGOERELSE OM FORHANDLINGSDIREKTIVER TIL KOMMISSIONEN TIL AT FORHANDLE OM DE AFSLUTTENDE BESTEMMELSER TIL KONVENTIONEN OM REGLER FOR TRAKTATER MELLEM STATER OG INTERNATIONALE ORGANISATIONER ELLER MELLEM INTERNATIONALE ORGANISATIONER UNDER DEN KONSULTATIONSRAEKKE, DER SKAL FINDE STED FRA DEN 15. JULI 1985 I NEW YORK